CELEX: 52014PC0182
Language: sl
Date: 2014-03-19
Title: Predlog SKLEP SVETA o zagotavljanju makrofinančne pomoči Ukrajini

|
			
		
		
		52014PC0182
		
			Predlog SKLEP SVETA o zagotavljanju makrofinančne pomoči Ukrajini /* COM/2014/0182 final - 2014/0104 (NLE) */
			
				
		
		
			
			   	OBRAZLOŽITVENI MEMORANDUM
1.           OZADJE PREDLOGA
·      Razlogi za predlog in njegovi cilji 
Ukrajinsko gospodarstvo je v recesiji od druge
polovice leta 2012, pozitivna rast je bila dosežena samo v enem četrtletju
konec leta 2013, vendar je v prvih dveh mesecih leta 2014 hitro postala zopet
negativna zaradi poslabšanja političnih in varnostnih razmer. 
Ukrajinska vlada je v letu 2013 izgubila
dostop do mednarodnih finančnih trgov, ker se je zaupanje poslabšalo
zaradi povečevanja proračunskega primanjkljaja in primanjkljaja tekočega
računa plačilne bilance ter odsotnosti prepotrebnih reform. Oblasti
se niso bile pripravljene zavezati k reformam, kar jim je preprečilo tudi
sklenitev sporazuma o financiranju z Mednarodnim denarnim skladom (MDS). 
Zaradi velikih odplačil dolga v
četrtem četrtletju leta 2013 in začetku leta 2014 ter
intervencij centralne banke, da bi ohranila vezavo ukrajinske valute na USD, so
se rezerve konec februarja dramatično zmanjšale na 15,5 milijarde USD, s
čimer se je Ukrajina znašla v zelo šibkem plačilnobilančnem položaju,
ki se naglo poslabšuje. Trenutna politična kriza zelo negativno vpliva na
že tako negotovo gospodarsko in finančno stabilnost Ukrajine. Dejanska
prekinitev pomoči Rusije iz naslova finančnega svežnja v višini 15
milijard USD, dogovorjenega decembra lani, in napovedana ukinitev nižjih cen
plina, ki jih je Gazprom odobril za obdobje od aprila 2014 naprej, bosta
razmere še dodatno poslabšala. V teh okoliščinah se Ukrajina srečuje
z resnim tveganjem, da v bližnji prihodnosti ne bo mogla izpolnjevati svojih obveznosti.
Istočasno je v februarju po
množičnih protestih, ki potekajo od konca novembra, odstopila tudi vlada.
Novo vlado je Verkhovna Rada potrdila 27. februarja, prišlo je do razveljavitve
ustave iz leta 2004. Kljub tem spremembam pa Ukrajina ni mogla ponovno
doseči politične stabilnosti, ker je Ruska federacija pred kratkim
prekršila suverenost in ozemeljsko celovitost Ukrajine. 
Nova vlada se je javno zavezala, da bo
začela izvajati pomembne in obsežne reforme pred predsedniškimi volitvami
25. maja. Čeprav je politični proces v tem trenutku nestanoviten, pa
vendar za zdaj kaže jasne znake zavezanosti h gospodarskim reformam. 
V takšnih razmerah si ukrajinske oblasti prizadevajo
pridobiti finančno pomoč pri večstranskih in dvostranskih posojilodajalcih
in donatorjih za podporo programu reform, ki se trenutno pripravlja in bi
zmanjšal občutljivost gospodarstva, povečal mednarodne rezerve in
spodbudil gospodarsko rast. V začetku marca je bilo v Ukrajini na
službenem obisku osebje MDS, ki bo predvidoma imel ključno vlogo pri
pripravi tega programa in mobilizaciji mednarodne finančne pomoči
Ukrajini. V naslednjih tednih bodo MDS in ukrajinske oblasti predvidoma dosegle
dogovor o gospodarskem programu, ki bo podprt s finančnim aranžmajem. 
Potrebe Ukrajine po zunanjem financiranju bodo
predvidoma presegale finančna sredstva, ki jih bo najverjetneje zagotovil
MDS. V tem okviru je Evropska komisija 5. marca 2014 napovedala sveženj
finančne pomoči Ukrajini, ki so ga naslednji dan podprli tudi
voditelji držav oziroma vlad EU. Eden od elementov svežnja je novi program
makrofinančne pomoči v višini do 1 milijarde EUR. 
Evropska komisija predlaga Svetu, da se
Ukrajini dodeli makrofinančna pomoč v višini največ
1 milijarde EUR. Pomoč bi bila v obliki srednjeročnih posojil,
nepovratna sredstva pa niso predvidena, saj Ukrajina ne izpolnjuje meril za
upravičenost do nepovratnih sredstev v okviru ukrepov makrofinančne
pomoči.
Predlagana makrofinančna pomoč EU
Ukrajini je namenjena za pomoč pri delnem pokritju nujnih potreb po
zunanjem financiranju v okviru stabilizacijskega in reformnega programa, ki se
pripravlja, s čimer bi se zmanjšala kratkoročna občutljivost gospodarstva
v zvezi s plačilno bilanco in proračunom. Predlagana pomoč bi
podprla nujno fiskalno konsolidacijo in zunanjo stabilizacijo ter spodbudila
oblasti k izvajanju strukturnih reform, katerih cilj je izboljšanje splošnega
makroekonomskega upravljanja, okrepitev gospodarskega upravljanja in
preglednosti ter izboljšanje pogojev za vzdržno rast. 
Predlagana makrofinančna pomoč je v
skladu s cilji vzhodnega partnerstva in smernicami nove evropske sosedske
politike. Drugim državam v regiji bi sporočila, da je EU pripravljena
podpreti države z gospodarskimi težavami, ki začenjajo politične
reforme. V zvezi s tem Komisija meni, da so izpolnjeni politični in
ekonomski pogoji za zagotovitev makrofinančne pomoči predlagane višine
in vrste.
·      Splošno ozadje
Po petih zaporednih četrtletjih upadanja se
je realni bruto domači proizvod (BDP) v četrtem četrtletju leta
2013 povečal za 3,3 % v primerjavi z istim obdobjem prejšnjega leta, kar
je pomenilo ničelno rast za leto 2013. Slabi gospodarski rezultati so posledica
kombinacije slabe letine, zmanjšanja izvoza jekla in odloženih domačih
reform. Po podatkih MDS naj bi bila rast v januarju in februarju negativna.
Zaradi negotovih razmer napovedi za rast za leto 2014, ob upoštevanju
različnih predpostavk, segajo od –5 % do +3 %. Makroekonomske
prilagoditve, vključno s fiskalno konsolidacijo in prožnostjo menjalnega
tečaja, bodo imele za posledico krčenje, vendar pa bi po drugi strani
predvideni aranžma MDS povečal zaupanje, ki bi lahko precej hitro privedlo
do priliva tujih neposrednih naložb. Kljub temu politika Rusije do Ukrajine predstavlja
znatno tveganje za rast.
Inflacija je bila v zadnjih nekaj letih zelo
nizka, konec leta 2013 je dosegla 0,3 %, vendar pa se je inflacijski
pritisk v letu 2014 povečal. Indeks cen življenjskih potrebščin je
januarja znašal 0,5 %, februarja pa 1,2 % in Nacionalna banka Ukrajine
(NBU) pričakuje, da bi lahko do konca leta 2014 dosegel 10 % ali
več, kar je posledica depreciacije grivne (UAH) in pričakovanega
povečanja energetskih tarif za gospodinjstva.
Proračunski primanjkljaj, vključno z
operativnim primanjkljajem Naftogaza, glavnega ukrajinskega operaterja v
energetskem sektorju, je bil leta 2013 ocenjen na 6,5–7,5 % BDP, kar je
predvsem posledica nadaljevanja subvencioniranja energije, ki znaša 7 %
BDP, vendar tudi posledica upočasnitve gospodarske rasti. Odhodki za investicije
so se leta 2013 zmanjšali za 40 %, prihodki iz DDV pa za 7 %. Rada je
proračun za leto 2014 sprejela v začetku januarja, vendar je temeljil
na nerealnih predpostavkah o rasti in inflaciji. Ministrstvo za finance ga zdaj
pregleduje v tesnem sodelovanju z MDS. Prihodki so v obdobju januar–februar
2014 znašali 82 % prihodkov, načrtovanih v proračunu, kar kaže,
da bo treba v letu 2014 stroške zmanjšati za okrog 80 milijard UAH oziroma
15–17 %. Poleg tega se bo uvozna cena plina iz Rusije 1. aprila
povečala na najmanj 400 USD za 1 000 kubičnih metrov, kar
bo znatno obremenilo proračun. Vendar pa je minister za finance zagotovil,
da se bodo tarife plina za gospodinjstva in toplarne pred volitvami 25. maja zvišale,
kar bo ta pritisk zmanjšalo. Dodatni problem so zaostala plačila, in sicer
vračila DDV podjetjem in zapadla izplačila subvencij gospodarskim
javnim službam, ki znašajo 12 milijard UAH oziroma 8 milijard UAH.
Po izbruhu krize obstaja močan pritisk na
domačo valuto. Nacionalna banka Ukrajine je februarja dopustila znatno
depreciacijo grivne (za okoli 25 %). To je delno posledica namerne
devalvacije uradnega menjalnega tečaja 7. februarja z ravni 7,99 UAH
za USD, ki jo je ohranjala od julija 2012, na raven 8,708 UAH za USD.
Pozneje se je depreciacija valute pospešila, ker Nacionalna banka Ukrajine ni
mogla intervenirati zaradi zelo nizkih deviznih rezerv. Nacionalna banka
Ukrajine zdaj v dogovoru z MDS vodi politiko nevmešavanja, razen v primerih
znatnih sprememb menjalnega tečaja. Nacionalna banka Ukrajine ohranja tudi
več kapitalskih kontrol, vendar pravi, da ne bo uvajala novih. Kljub tem
ukrepom je grivna še vedno šibka. Dodatna večja devalvacija valute bi lahko
povzročila poslabšanje kreditnih portfeljev in kapitala bank in ne bi
nujno vzpostavila ponovnega ravnovesja tekočega računa, ker je izvoz
odvisen od uvoženih surovin. Poleg tega je rast ukrajinskega gospodarstva
odvisna od potrošnje (75 % BDP), zato bi devalvacija s spremljajočo
inflacijo verjetno vplivala na krčenje BDP. 
Bilanca tekočega računa se je v letu
2013 precej poslabšala na primanjkljaj, ki po ocenah znaša 10 % BDP, kar je
predvsem odraz zmanjšanja izvoza. Nacionalna banka Ukrajine pričakuje
občutno znižanje primanjkljaja tekočega računa v letu 2014
zaradi prilagoditev, povezanih s predvidenim aranžmajem MDS, vključno s
fiskalno konsolidacijo. Kljub temu bodo potrebe po financiranju tekočega
računa na kratek rok ostale precejšnje – najmanj 4 milijarde USD do
konca drugega četrtletja 2014. Čisti priliv neposrednih tujih naložb se
je po ocenah dodatno znižal s 5,0 % BDP v letu 2012 na 2,6 % BDP v
letu 2013 in je bil januarja 2014 blizu 0 %. 
Zunanji dolg je konec leta 2013 po ocenah dosegel
76,7 % BDP. Dolg države ali dolg, za katerega jamči država (vključno
z dolgom Nacionalne banke Ukrajine do MDS), znaša le približno tretjino tega zneska.
Poleg obveznosti nekaterih ukrajinskih posojilojemalcev v podjetniškem
sektorju, ki so zavarovane z državnimi jamstvi, na primer evroobveznice z
državnim jamstvom, ki jih je izdal Naftogaz, so lahko za državo sistemsko
pomembne tudi druge zunanje obveznosti ukrajinskih podjetij. Na tekoči
račun države neposredno vpliva zlasti (zapadli) dolg Naftogaza za pošiljke
plina iz ruskega Gazproma, ker Gazprom postavlja svojo ceno glede na preteklo
odplačevanje dolgov Naftogaza. 
Uradne rezerve so se v letu 2013 znižale za
16 %, na 20,4 milijarde USD, kar je posledica velikega primanjkljaja
tekočega računa, pritiska na grivno in velikih odplačil dolga v
letu 2013. Ta negativni trend se je nadaljeval tudi januarja in februarja, ko
so se rezerve konec februarja na mesečni ravni znižale za dodatnih
13 %, na 15,5 milijarde USD (kar ustreza vrednosti dvomesečnega uvoza).
Ta razvoj jasno odraža povečano občutljivost plačilne bilance.
Javni dolg je z 41 % BDP (konec leta
2013) pod referenčno vrednostjo visokega tveganja. Hkrati pa bodo v
bližnji prihodnosti obveznosti v zvezi s servisiranjem javnega dolga, zlasti za
zunanji dolg ali domači dolg v tuji valuti, močno obremenjevale javne
finance in mednarodne rezerve. Skupna sredstva vlade in Nacionalne banke
Ukrajine za servisiranje dolga do konca leta 2014 znašajo približno
10 milijard USD. Odplačila dolga so najvišja v času od junija do
septembra. V obdobju od marca do maja znaša servisiranje dolga približno
2 milijardi USD. Poleg tega znaša neporavnani dolg Naftogaza Gazpromu še
2 milijardi USD. Obveznosti za odplačilo dolga v letu 2015 znašajo
okrog 10 milijard USD.
Po podatkih Nacionalne banke Ukrajine je
likvidnost bančnega sektorja zadostna, vendar banke od februarja podjetjem
ne izdajajo kreditov. Depoziti so se januarja znižali za okrog 2 %,
februarja pa za okrog 8 %. Morebitna dodatna devalvacija valute bi pomenila
težave za bančni sektor in tudi kakovost sredstev se lahko hitro zniža. V
bančnem sektorju je potreben temeljit pregled kakovosti sredstev. Bančni
sektor v Ukrajini poleg kratkoročnih tveganj kaže tudi nekatere strukturne
pomanjkljivosti, ki bodo verjetno vključene v program reform, podprt s
predvidenim aranžmajem MDS. Prisotne so očitne pomanjkljivosti pri
bančnem nadzoru in upravljanju družb v bančnem sektorju ter
pomanjkanje zaščite pravic vlagateljev.
Poleg potrebe po prestrukturiranju in krepitvi
bančnega sistema drugi ključni izzivi strukturnih reform zajemajo povečanje
tarif gospodarskih javnih služb, ki trenutno močno prispevajo k fiskalnemu
primanjkljaju, ob sočasni krepitvi mreže socialne varnosti, boj proti
korupciji, nenazadnje v sektorju davkov in carin, krepitev razvoja zasebnega
sektorja in izboljšanje poslovnega okolja za spodbujanje naložb, vključno
z neposrednimi tujimi naložbami.
Na podlagi zgornjih navedb se bo Ukrajina v
letih 2014 in 2015 soočala z velikimi potrebami po zunanjem financiranju,
ki se odražajo predvsem v še vedno precejšnjem primanjkljaju tekočega
računa, velikih obveznostih, povezanih z odplačilom zunanjih dolgov,
in potrebi po ponovni vzpostavitvi minimalnih deviznih rezerv. Tudi prilivi
zasebnega kapitala v obliki tujih neposrednih naložb ali zasebnih posojil bodo
ostali izjemno nizki. Predhodne projekcije preostalih potreb
Ukrajine po zunanjem financiranju bodo predvidoma na voljo v prihodnjih tednih,
na podlagi rezultatov tehničnih razprav, ki potekajo med ukrajinskimi
oblastmi in MDS. Vendar se že zdaj pričakuje, da bo za pokritje teh potreb
in ustvarjanje pogojev za uspešno izvajanje reform v Ukrajini potrebna širša
mednarodna pomoč. Predlagana makrofinančna
pomoč EU bi prispevala k pokritju preostale vrzeli pri financiranju v
obdobju 2014–2015.
·      Veljavne določbe na področju, na katero se nanaša predlog
Sklep Sveta z dne 12. julija 2002 o dodatni
makrofinančni pomoči Ukrajini (2002/639/ES)[1]
Sklep št. 646/2010/EU Evropskega parlamenta in
Sveta z dne 7. julija 2010 o zagotavljanju makrofinančne pomoči
Ukrajini[2]
·      Usklajenost z drugimi politikami in cilji Unije
EU si prizadeva za tesnejše odnose z Ukrajino,
ki presegajo zgolj dvostransko sodelovanje in zajemajo postopno politično
združevanje in gospodarsko povezovanje. Ukrajina je pomembna država v okviru
evropske sosedske politike in vzhodnega partnerstva. EU je leta 1998 z Ukrajino
podpisala Sporazum o partnerstvu in sodelovanju (SPS), ki opredeljuje okvir
našega sodelovanja na vseh ključnih področjih reforme in je še naprej
pravna podlaga naših odnosov. Odnosi so se dodatno okrepili novembra 2009, ko
je kabinet ministrov Ukrajine sprejel pridružitveni načrt EU-Ukrajina, ki
je bil dopolnjen leta 2011 (Svet za sodelovanje med EU in Ukrajino ga je potrdil
junija 2013) in katerega cilj je priprava in olajšanje začetka veljavnosti
novega pridružitvenega sporazuma, ki je bil dogovorjen v obdobju 2007-2011,
parafiran v letu 2012 in bo predvidoma podpisan v bližnji prihodnosti.
Gospodarske vezi z EU so pomembne. EU sodi med
najpomembnejše poslovne partnerice Ukrajine in predstavlja približno eno
tretjino njene zunanje trgovine. Leta 2012 je vrednost ukrajinskega uvoza iz EU
dosegla 23,8 milijarde EUR, vrednost njenega izvoza pa 14,6 milijarde
EUR. Ukrajina je tudi zelo odvisna od EU na področju neposrednih tujih
naložb in drugih finančnih tokov. V okviru pridružitvenega sporazuma je EU
leta 2011 zaključila pogajanja z Ukrajino o vzpostavitvi
poglobljenega in celovitega območja proste trgovine (DCFTA) s ciljem, da Ukrajini
omogoči popoln dostop do enotnega trga EU. Komisija je 11. marca 2014
sprejela predlog Uredbe Sveta/Parlamenta EU o začasni odpravi
carinskih obveznosti za ukrajinski izvoz v EU (COM 2014/166). Predlagani
ukrepi, ki naj bi jih sozakonodajalca predvidoma sprejela v prihodnjih mesecih,
se bodo začeli uporabljati takoj in bodo prenehali novembra 2014, ko se
začne začasna uporaba DCFTA.
Makrofinančna pomoč EU bi dopolnjevala
skupni znesek nepovratnih sredstev v višini 1,565 milijarde EUR, zbranih v
okviru evropskega instrumenta sosedstva, sklada za spodbujanje naložb v
sosedstvo, instrumenta za prispevek k stabilnosti in miru ter proračunske
postavke EU za skupno zunanjo in varnostno politiko. Makrofinančna
pomoč EU bi podprla ukrajinske organe pri sprejetju ustreznega okvira za
kratkoročno makroekonomsko politiko in strukturne reforme ter s tem povečala
dodano vrednost celotne vključenosti EU in učinkovitost splošnega
ukrepanja EU tudi prek drugih finančnih instrumentov.
Začetno obdobje tranzicije v Ukrajini bo
zelo težko, ostaja tudi tveganje glede političnega in gospodarskega zloma.
Hkrati pa se je nova vlada javno zavezala, da bo sprejela pomembne ukrepe v
smeri političnih in gospodarskih reform s ciljem boja proti korupciji ter
krepitve institucij in mehanizmov, vključno s pravno državo. Država
načrtuje tudi program gospodarskih reform, ki naj bi zagotovil temelje za model
vzdržne rasti. 
Predlog za makrofinančno pomoč je
skladen z zavezo EU, da podpre takojšnjo gospodarsko in politično tranzicijo
Ukrajine. Skladen je tudi z načeli upravljanja uporabe instrumenta
makrofinančne pomoči, vključno z njeno izjemno naravo, političnimi
predpogoji, komplementarnostjo, pogojenostjo in finančno disciplino. Trenutni
ukrep poteka v zelo posebnih okoliščinah izjemne nujnosti.
Komisija bo med trajanjem ukrepa
makrofinančne pomoči še naprej spremljala in ocenjevala izpolnjevanje
teh meril, kar vključuje oceno političnih predpogojev v tesnem
sodelovanju z Evropsko službo za zunanje delovanje.
2.           REZULTATI POSVETOVANJ Z
ZAINTERESIRANIMI STRANMI IN OCENE UČINKA
·      Posvetovanje z zainteresiranimi stranmi
Makrofinančna pomoč se dodeli kot
sestavni del mednarodne podpore za gospodarsko stabilizacijo Ukrajine. Pri
pripravi tega predloga za makrofinančno pomoč so se službe Komisije
posvetovale z Mednarodnim denarnim skladom, ki je v postopku izvedbe obsežnega programa
financiranja, ter drugimi večstranskimi in dvostranskimi posojilodajalci in
donatorji. Komisija je bila tudi v rednih stikih z ukrajinskimi organi.
·      Zbiranje in uporaba strokovnih mnenj
Zaradi potrebe po hitrem postopku odobritve bo
Komisija v sodelovanju z zunanjimi strokovnjaki operativno oceno kakovosti in
zanesljivosti ukrajinskih javnofinančnih tokov in upravnih postopkov opravila
aprila in maja 2014.
·      Ocena učinka
Makrofinančna pomoč ter z njo
povezano gospodarsko prilagajanje bosta pomagala preprečiti resno tveganje
nesposobnosti Ukrajine za izpolnjevanje obveznosti in gospodarskega zloma z
izpolnjevanjem potreb Ukrajine po kratkoročnem zunanjem financiranju,
hkrati pa bosta podprla strateške ukrepe za izboljšanje plačilne bilance
in fiskalnega položaja ter okrepila vzdržno rast. Načrtovano je, da bodo
pogoji, povezani s programom, pomagali predvsem izboljšati učinkovitost in
preglednost upravljanja javnih financ, spodbuditi fiskalne reforme za
zmanjšanje subvencij javnim gospodarskim službam in drugih izdatkov, podpreti
obstoječa prizadevanja za krepitev mreže socialne varnosti, okrepiti
upravljanje in nadzor finančnega sektorja, okrepiti protikorupcijske
ukrepe, ki bodo povečali prihodke, in olajšati sprejetje ukrepov za
izboljšanje regulativnega okvira za trgovino in naložbe.
3.           PRAVNI ELEMENTI PREDLOGA
·     
Povzetek predlaganih ukrepov
Evropska unija da Ukrajini na voljo
makrofinančno pomoč v skupni višini največ 1 milijarde EUR,
ki se zagotovi v obliki srednjeročnega posojila. Pomoč bo prispevala
k pokrivanju preostalih potreb Ukrajine po zunanjem financiranju v letu 2014. 
Pomoč bo na voljo v enem ali dveh obrokih
in bo pogojena z zagotovitvijo aranžmaja MDS ter z izvajanjem posebnih ukrepov
strukturnih reform v Ukrajini, ki bodo dogovorjeni med Komisijo v imenu EU in
Ukrajino v memorandumu o soglasju. Priprava memoranduma o soglasju bo potekala
v sodelovanju z MDS in Svetovno banko. Ob upoštevanju kritične potrebe po
izvajanju odločne makroekonomske politike in ambicioznih reform v Ukrajini
se novega programa ne zdi primerno izplačati brez posebnih pogojev. V tem
okviru je najboljša možnost izplačilo pomoči v dveh obrokih, pri
čemer bo prvi obrok pogojen z zagotovitvijo aranžmaja MDS, drugi obrok pa bo
pogojen tudi z izpolnjevanjem dogovorjenih pogojev. Razmik med obrokoma bo
najmanj tri mesece. Prvi obrok (verjetno 500 milijonov EUR) bo predvidoma
izplačan junija 2014, drugi obrok pa jeseni istega leta. Če Komisija
odloči, da bi bilo treba zaradi izjemno nujnih potreb po financiranju
izplačilo pomoči opraviti v enem obroku, bo Komisija to izplačilo
še vedno pogojevala s sprejetjem nekaterih ključnih predhodnih ukrepov. 
Pri pripravi seznama pogojev ali predhodnih
ukrepov za izplačilo pomoči bodo cilj Komisije strukturne reforme za
izboljšanje splošnega makroekonomskega upravljanja in pogoji za vzdržno rast
(na primer preglednost in učinkovitost upravljanja javnih financ, fiskalne
reforme, upravljanje in nadzor finančnega sektorja, reforme za krepitev
mreže socialne varnosti ter reforme za izboljšanje regulativnega okvira za
trgovino in naložbe). 
Pomoč bo upravljala Komisija. Uporabljajo
se posebne določbe o preprečevanju goljufij in drugih nepravilnosti,
ki so v skladu s finančno uredbo. 
Sklep, da se makrofinančna
pomoč zagotovi v celoti v obliki posojil, je
upravičen glede na raven razvoja Ukrajine (merjene z dohodkom na
prebivalca države) in kazalnike zadolženosti. Je tudi v skladu s tem, kako Ukrajino
obravnavata Svetovna banka in MDS. Ukrajina ni upravičena do ugodnega financiranja iz Mednarodnega
združenja za razvoj (IDA) ali MDS.
·      Pravna podlaga
Pravna podlaga tega predloga je člen 213
Pogodbe o delovanju Evropske unije (PDEU). Glede na to, da v prvi polovici leta
2014 začetek izplačila predlagane pomoči ne bi bil možen in tako
ne bi prispeval h kritju nujnih potreb Ukrajine po financiranju, če bi sklep
sprejela Evropski parlament in Svet v skladu s členom 212 PDEU z rednim
zakonodajnim postopkom, je upravičena uporaba
člena 213 PDEU, ki predvideva sprejetje sklepa Sveta.  
·      Načelo subsidiarnosti
Predlog ni v izključni pristojnosti EU.
Načelo subsidiarnosti se uporablja, če ciljev ponovne vzpostavitve
kratkoročne makroekonomske stabilnosti v Ukrajini ne morejo zadostno
uresničiti države članice same in jih lažje uresniči Evropska
unija. Glavni razlogi so proračunske omejitve na nacionalni ravni in
potreba po visoki stopnji usklajenosti donatorjev, da bi bila obseg in
učinkovitost pomoči kar največja. 
·      Načelo sorazmernosti
Predlog je skladen z načelom
sorazmernosti: omejen je na minimum, ki je potreben za uresničitev ciljev
kratkoročne makroekonomske stabilnosti s preprečitvijo tveganja potencialne
nesposobnosti izpolnjevanja obveznosti, in ne presega tistega, kar je potrebno
za ta namen. 
Glede na obseg potreb Ukrajine po zunanjem
financiranju v letih 2014 in 2015 bo znesek pomoči ustrezal sorazmerno
omejenemu del teh potreb. Glede na pomoč, ki so jo Ukrajini obljubili
drugi dvostranski in večstranski donatorji in posojilodajalci, se
ocenjuje, da je to ustrezna porazdelitev bremena za EU.
·      Komplementarnost
Predlagana makrofinančna pomoč bo
dopolnjevala pomoč, ki jo predvidevajo drugi večstranski in
dvostranski donatorji v okviru ekonomskega programa, ki ga sponzorira MDS.
Makrofinančna pomoč EU bi dopolnjevala tudi nepovratna sredstva in
posojila EU, dodeljena v okviru rednih instrumentov sodelovanja EU (zlasti v
okviru evropskega instrumenta sosedstva), in posojila Evropske investicijske
banke.
·      Izbira instrumentov
Projektna finančna ali tehnična
pomoč ne bi bila primerna ali zadostna za doseganje teh makroekonomskih
ciljev. Ključno dodano vrednost makrofinančne pomoči v
primerjavi z drugimi instrumenti EU bi predstavljala njena hitra izvedba, da se
preprečijo neposredne ovire za zunanje financiranje Ukrajine, vendar bi
pomagala tudi pri oblikovanju stabilnega makroekonomskega okvira, vključno
s spodbujanjem vzdržne plačilne bilance in proračunskega položaja,
ter ustreznega okvira za strukturne reforme. Makrofinančna pomoč
lahko s pomočjo pri vzpostavitvi ustreznega splošnega okvira za
makroekonomsko in strukturno politiko poveča učinkovitost ukrepov,
financiranih v Ukrajini na podlagi ostalih, ožje usmerjenih finančnih
instrumentov EU. 
4.           PRORAČUNSKE POSLEDICE 
Načrtovana
pomoč bi se zagotovila v obliki posojila in bi se morala financirati z
najetjem posojila, ki ga bo v imenu EU izvedla Komisija. Proračunske
posledice pomoči bodo ustrezale rezervacijam v višini 9 % zneskov,
izplačanih iz Jamstvenega sklada za zunanje ukrepe EU, iz proračunske
vrstice 01 03 06 („Oblikovanje rezervacij Jamstvenega sklada“). Ob
predpostavki, da bo posojilo izplačano v letu 2014, in v skladu s pravili,
ki urejajo mehanizem jamstvenega sklada, bodo rezervacije oblikovane v
proračunu za leto 2016.
5.           NEOBVEZNI ELEMENTI 
·      Klavzula o pregledu/reviziji/časovni omejitvi veljavnosti
Predlog vključuje določbo o
prenehanju veljavnosti. Predlagana makrofinančna pomoč bi bila na
voljo eno leto, ki se začne prvi dan po začetku veljavnosti
memoranduma o soglasju, po potrebi z možnostjo podaljšanja.
2014/0104 (NLE)
Predlog
SKLEP SVETA
o zagotavljanju makrofinančne
pomoči Ukrajini
SVET EVROPSKE UNIJE JE —
ob upoštevanju Pogodbe o delovanju Evropske
unije, zlasti člena 213 Pogodbe,
ob upoštevanju predloga Evropske komisije[3],
ob upoštevanju naslednjega:
(1)       Odnosi med Evropsko unijo (v
nadaljnjem besedilu: Unija) in Ukrajino se razvijajo v okviru evropske sosedske
politike (ESP) in vzhodnega partnerstva. Sporazum o partnerstvu in sodelovanju
med Unijo in Ukrajino je začel veljati 1. marca 1998.
Dvostranski politični dialog in gospodarsko sodelovanje sta se dodatno
razvijala v okviru pridružitvenega načrta EU-Ukrajina, sprejetega 23. novembra 2009.
Novi pridružitveni sporazum, ki vključuje poglobljeno in celovito
območje proste trgovine (DCFTA), je bil dogovorjen v obdobju 2007–2011 in
parafiran leta 2012. Dne 21. novembra 2013 je kabinet ministrov
Ukrajine sprejel sklep, da začasno ustavi priprave za podpis
pridružitvenega sporazuma. Po odstopu vlade februarja 2014 je nova ukrajinska
vlada izrazila pripravljenost za podpis pridružitvenega sporazuma v bližnji
prihodnosti. Dne 6. marca 2014 je Evropski svet v svoji izjavi o
Ukrajini razglasil svojo zavezo, da kmalu podpiše vsa politična poglavja
iz pridružitvenega sporazuma in da enostransko sprejme ukrepe, ki bodo Ukrajini
omogočili bistvene koristi od DCFTA. Predlog Uredbe Evropskega parlamenta
in Sveta za ta namen je Komisija sprejela 11. marca 2014.
(2)       Trenutna politična kriza
zelo škodljivo vpliva na že tako negotovo gospodarsko in finančno
stabilnost Ukrajine. Ukrajina se trenutno sooča z zelo šibkimi
plačilnobilančnim in fiskalnim položajem, ki se naglo poslabšuje,
gospodarstvo pa ponovno drsi v recesijo. Dejanska prekinitev pomoči Rusije
iz naslova finančnega svežnja v višini 15 milijard USD in ukinitev nižjih
cen plina, ki jo je Gazprom napovedal za obdobje od aprila 2014 naprej, bosta razmere
še dodatno poslabšali. V teh razmerah se Ukrajina sooča z resnim
tveganjem, da v bližnji prihodnosti ne bo mogla izpolnjevati svojih obveznosti.
(3)       Po odstopu vlade je parlament
22. oziroma 27. februarja 2014 imenoval novega začasnega
predsednika in novo vlado. Čeprav je ustava iz leta 2004 ponovno uveljavljena
in so predsedniške volitve napovedane za 25. maj 2014, pa Ukrajina ni
mogla ponovno doseči politične stabilnosti, ker je Ruska federacija
nedavno prekršila suverenost in ozemeljsko celovitost Ukrajine.
(4)       V tem okviru Ukrajina prosi
za nujno finančno pomoč mednarodnih posojilodajalcev in donatorjev. Glede
na to, da prvo hitro izplačilo makrofinančne pomoči Unije
Ukrajini (v nadaljnjem besedilu: makrofinančna pomoč Unije) v prvi
polovici leta 2014 ne bi bilo možno in tako ne bi prispevalo h kritju nujnih
finančnih potreb Ukrajine, če bi sklep sprejela Parlament in Svet v
skladu s členom 212 PDEU z rednim zakonodajnim postopkom, je
upravičena zagotovitev makrofinančne pomoči Unije na podlagi sklepa
Sveta v skladu s členom 213 PDEU.

(5)       Nujnost pomoči se nanaša
na takojšnjo potrebo Ukrajine po finančnih sredstvih, poleg tistih, ki jih
bodo zagotovile druge mednarodne finančne institucije in drugi dvostranski
donatorji, ter makrofinančne pomoči Unije, predvidene s Sklepom Sveta
z dne 12. julija 2002 o dodatni makrofinančni pomoči Ukrajini
(2002/639/ES)[4],
in Sklepom št. 646/2010/EU Evropskega parlamenta in Sveta z dne 7. julija
2010 o zagotavljanju makrofinančne pomoči Ukrajini[5]. 
(6)       Trenutna kriza v Ukrajini
opravičuje izjemno uporabo nujnega postopka v skladu s členom
213 PDEU. Sklep o zagotavljanju makrofinančne pomoči Ukrajini ne
posega v druge prihodnje programe makrofinančne pomoči.
(7)       Po odstopu vlade je Unija ob
različnih priložnostih razglasila svojo zavezanost k podpori novi
ukrajinski vladi pri stabilizaciji razmer in nadaljevanju izvajanja reform.
Unija je razglasila tudi, da je pripravljena v celoti podpreti prizadevanja
mednarodne skupnosti in mednarodnih finančnih institucij, zlasti MDS, v
zvezi s svežnjem mednarodne pomoči za obravnavo nujnih potreb Ukrajine, ki
temelji na jasni zavezanosti k reformam. Finančna podpora Unije Ukrajini
je skladna s politiko Unije, kakor je določena v okviru evropske sosedske
politike in vzhodnega partnerstva.
(8)       Makrofinančna pomoč
Unije bi morala biti izreden finančni instrument nevezane in nenamenske
plačilnobilančne pomoči, namenjen obravnavi takojšnjih potreb
upravičenke po zunanjem financiranju, in bi morala podpreti izvajanje
političnega programa, ki vsebuje takojšnje odločne prilagoditvene
ukrepe in ukrepe za strukturne reforme, oblikovane za kratkoročno
izboljšanje plačilnobilančnega položaja. 
(9)       Ukrajinski organi in
Mednarodni denarni sklad (MDS) naj bi se kmalu dogovorili o gospodarskem programu,
ki bo podprt s finančnim aranžmajem MDS.
(10)     Dne 5. marca 2014 je
Evropska komisija glede na drastično poslabšanje plačilnobilančnega
položaja v Ukrajini napovedala sveženj pomoči, ki vključuje
predlagano makrofinančno pomoč. Ta sveženj je bil potrjen na izrednem
zasedanju Evropskega sveta 6. marca. Sveženj vključuje finančno
pomoč v višini 11 milijard EUR v obdobju 2014–2020,
vključno z nepovratnimi sredstvi v skupni višini 1,565 milijarde EUR
v istem obdobju, zagotovljenimi v okviru evropskega instrumenta sosedstva,
sklada za spodbujanje naložb v sosedstvo, instrumenta za prispevek k
stabilnosti in miru ter proračuna za skupno zunanjo in varnostno politiko.
Izplačilo makrofinančne pomoči Unije, predvideno s Sklepom Sveta
z dne 12. julija 2002 o dodatni makrofinančni pomoči
Ukrajini (2002/639/ES)[6]
in Sklepom št. 646/2010/EU Evropskega parlamenta in Sveta z dne 7. julija
2010 o zagotavljanju makrofinančne pomoči Ukrajini[7], se lahko izvede takoj,
ko bo vzpostavljen program MDS.
(11)     Ker je Ukrajina država,
vključena v evropsko sosedsko politiko, je upravičena do
makrofinančne pomoči Unije.
(12)     Glede na to, da bodo
drastično povečane potrebe Ukrajine po zunanjem financiranju
predvidoma precej višje od sredstev, ki jih bodo zagotovili MDS in druge
večstranske institucije, se meni, da je nujna makrofinančna
pomoč Unije, ki se bo zagotovila Ukrajini, v okviru trenutnih izrednih
razmer ustrezen odziv na prošnjo Ukrajine za podporo pri finančni
stabilizaciji. Makrofinančna pomoč Unije bi z dopolnitvijo sredstev iz
finančnega aranžmaja MDS podprla gospodarsko stabilizacijo in program
strukturnih reform Ukrajine.
(13)     Makrofinančna pomoč
Unije bi morala biti namenjena za podporo ponovni vzpostavitvi vzdržnega stanja
zunanjega financiranja Ukrajine, s čimer bi podprla njen gospodarski in
družbeni razvoj.
(14)     Znesek makrofinančne
pomoči Unije temelji na predhodni oceni preostalih potreb Ukrajine po
zunanjem financiranju in upošteva zmožnost države, da se financira z lastnimi
sredstvi, zlasti mednarodnimi rezervami, ki so ji na voljo. Makrofinančna
pomoč Unije bi morala dopolnjevati programe in finančna sredstva, ki
jih zagotavljata MDS in Svetovna banka. Pri določanju zneska pomoči
se upoštevajo tudi potreba po zagotavljanju pravične porazdelitve bremena
med Unijo in drugimi donatorji, drugi instrumenti Unije za zunanje
financiranje, ki se že uporabljajo v Ukrajini, in dodana vrednost splošnega
ukrepanja Unije. 
(15)     Komisija bi morala zagotoviti
pravno in vsebinsko skladnost makrofinančne pomoči Unije s
ključnimi načeli, cilji in ukrepi, sprejetimi na različnih
področjih zunanjega delovanja, ter drugimi ustreznimi politikami Unije.
(16)     Makrofinančna pomoč
Unije bi morala podpirati zunanjo politiko Unije do Ukrajine. Službe Komisije
in Evropska služba za zunanje delovanje bi morale v celotnem obdobju
zagotavljanja makrofinančne pomoči tesno sodelovati, da bi
usklajevale in zagotavljale doslednost zunanje politike Unije. 
(17)     Makrofinančna pomoč
Unije bi morala podpirati zavezanost Ukrajine vrednotam, ki jih deli z Unijo,
vključno z demokracijo, pravno državo, dobrim upravljanjem, spoštovanjem
človekovih pravic, vzdržnim razvojem in zmanjševanjem revščine, ter
tudi njeno zavezanost načelom odprte in pravične trgovine, ki temelji
na pravilih.
(18)     Pogoj za dodelitev makrofinančne
pomoči Unije bi moral biti, da Ukrajina spoštuje učinkovite
demokratične mehanizme, vključno z večstrankarskim
parlamentarnim sistemom in pravno državo, ter zagotavlja spoštovanje
človekovih pravic. Poleg tega bi morali biti posebni cilji makrofinančne
pomoči Unije povečanje učinkovitosti, preglednosti in
odgovornosti sistemov za upravljanje javnih financ v Ukrajini ter spodbujanje
strukturnih reform, katerih cilj je podpiranje vzdržne rasti in fiskalne
konsolidacije. Komisija bi morala redno spremljati izpolnjevanje pogojev in doseganje
navedenih ciljev.
(19)     Da bi zagotovili
učinkovito zaščito finančnih interesov Unije, povezanih z
makrofinančno pomočjo Unije, bi morala Ukrajina sprejeti ustrezne
ukrepe za preprečevanje in boj proti goljufijam, korupciji in vsem drugim nepravilnostim,
povezanih s pomočjo. Poleg tega bi bilo treba sprejeti določbe, na
podlagi katerih bi Komisija izvajala nadzor, Računsko sodišče pa
revizije.
(20)     Sprostitev makrofinančne
pomoči Unije ne vpliva na pristojnosti proračunskega organa. 
(21)     Zneski rezervacij, potrebnih
za makrofinančno pomoč, bi morali biti skladni z odobrenimi
proračunskimi sredstvi iz večletnega finančnega okvira.
(22)     Makrofinančno pomoč
Unije bi morala upravljati Komisija. Da bi se Evropskemu parlamentu in Svetu
zagotovila možnost spremljanja izvajanja tega sklepa, bi ju morala Komisija
redno obveščati o razvoju dogodkov v zvezi s pomočjo in jima
posredovati ustrezne dokumente.
(23)     Za zagotovitev enotnih pogojev
izvajanja tega sklepa bi bilo treba na Komisijo prenesti izvedbena pooblastila.
Ta pooblastila bi bilo treba izvajati v skladu z Uredbo (EU)
št. 182/2011 Evropskega parlamenta in Sveta[8]
–
SPREJEL NASLEDNJI SKLEP: 
Člen 1
1.         Unija da Ukrajini na voljo makrofinančno pomoč (v
nadaljnjem besedilu: makrofinančna pomoč Unije) v višini največ
1 milijarde EUR, da bi podprla gospodarsko stabilizacijo in reforme
Ukrajine. Pomoč prispeva k pokrivanju nujnih plačilnobilančnih
potreb Ukrajine, kot so opredeljene v gospodarskem programu vlade, ki ga podpira
MDS. 
2.         Celotni znesek makrofinančne pomoči Unije se
Ukrajini zagotovi v obliki posojil. Na Komisijo se prenese pooblastilo, da si v
imenu Unije izposodi potrebna sredstva na kapitalskih trgih ali od
finančnih institucij in jih nato posodi Ukrajini. Rok zapadlosti posojil
ne sme presegati 15 let.
3.         Izplačevanje makrofinančne pomoči Unije
upravlja Komisija v skladu s sporazumi ali dogovori, sklenjenimi med MDS in
Ukrajino, in v skladu z glavnimi načeli in cilji gospodarskih reform,
določenih v pridružitvenem načrtu EU-Ukrajina, dogovorjenem v okviru
evropske sosedske politike. Komisija Evropski parlament in Svet redno
obvešča o dogajanjih v zvezi z makrofinančno pomočjo Unije, tudi
na področju izplačil, in jima pravočasno predloži ustrezne
dokumente.
4.         Makrofinančna pomoč Unije se da na voljo za
obdobje enega leta od prvega dne po začetku veljavnosti memoranduma o
soglasju iz člena 3(1). Obdobje razpoložljivosti se lahko podaljša s
sklepom Sveta na predlog Komisije.
5.         Če se
finančne potrebe Ukrajine v obdobju izplačevanja makrofinančne
pomoči Unije znatno zmanjšajo v primerjavi z začetnimi napovedmi,
Komisija v skladu s postopkom pregleda iz člena 7(2) zmanjša znesek
pomoči oziroma jo zamrzne ali prekine.
Člen
2
1.         Pogoj za dodelitev makrofinančne pomoči Unije je,
da Ukrajina spoštuje učinkovite demokratične mehanizme, vključno
z večstrankarskim parlamentarnim sistemom in pravno državo, ter zagotavlja
spoštovanje človekovih pravic. Komisija spremlja izpolnjevanje tega pogoja
skozi celotno obdobje izvajanja makrofinančne pomoči Unije. Ta
člen se uporablja v skladu s Sklepom Sveta 2010/427/EU[9].
Člen
3
1.         Komisija se v skladu s postopkom pregleda iz člena 7(2)
z ukrajinskimi organi dogovori o jasno opredeljenih pogojih gospodarske
politike in finančnih pogojih, osredotočenih na strukturne reforme in
zdrave javne finance, ki naj veljajo za makrofinančno pomoč Unije in
se določijo v memorandumu o soglasju, ki vključuje časovni okvir
za izpolnjevanje teh pogojev. Pogoji gospodarske politike in finančni
pogoji, določeni v memorandumu o soglasju, so skladni s sporazumi ali
dogovori iz člena 1(3), vključno s programi makroekonomskega prilagajanja
in strukturnih reform, ki jih izvaja Ukrajina ob podpori MDS. 
2.         Namen teh pogojev je zlasti povečanje učinkovitosti,
preglednosti in odgovornosti sistemov za upravljanje javnih financ v Ukrajini, tudi
v zvezi z uporabo makrofinančne pomoči Unije. Pri oblikovanju ukrepov
politike se ustrezno upošteva tudi napredek v zvezi z vzajemnim odpiranjem
trgov, razvojem pravične trgovine, ki temelji na pravilih, ter drugimi
prednostnimi nalogami v okviru zunanje politike Unije. Komisija redno spremlja
napredek pri doseganju teh ciljev.
3.         Podrobni finančni pogoji makrofinančne pomoči
Unije se določijo v sporazumu o posojilu, ki ga sklenejo Komisija in
ukrajinske oblasti. 
4.         Komisija redno preverja, ali so pogoji iz člena 4(3) še
vedno izpolnjeni, med drugim tudi, ali so gospodarske politike Ukrajine v
skladu s cilji makrofinančne pomoči Unije. Pri tem tesno sodeluje z
MDS in Svetovno banko ter po potrebi z Evropskim parlamentom in Svetom.
Člen
4
1.         Komisija pod pogoji iz odstavka 3 da na voljo
makrofinančno pomoč Unije v enem ali dveh obrokih posojila. Višina
posameznega obroka se določi v memorandumu o soglasju. 
2.         Za zneske makrofinančne pomoči Unije se po potrebi
oblikujejo rezervacije v skladu z Uredbo Sveta (ES, Euratom) št. 480/2009[10]. 
3.         Komisija sklene, da bo izplačala obroke, če so izpolnjeni
vsi naslednji pogoji:
(a)        pogoj
iz člena 2;
 (b)       stalni zadovoljivi dosežki pri izvajanju programa politik,
ki vsebuje prilagoditvene ukrepe in ukrepe strukturne reforme, podprte z
nepreventivnim kreditnim dogovorom z MDS. Izplačilo se dejansko začne
takoj, ko je zagotovljen program MDS;
 (c)       izpolnitev pogojev ekonomske politike in
finančnih pogojev, dogovorjenih v memorandumu o soglasju, v določenem
časovnem okviru. 
Če
je predviden drugi obrok, se ne izplača prej kot v
treh mesecih po izplačilu prvega obroka. 
4.         Če pogoji iz odstavka 3 niso
izpolnjeni, Komisija začasno zamrzne ali ukine izplačilo
makrofinančne pomoči Unije. V teh primerih Evropski parlament in Svet
obvesti o razlogih za začasno ali trajno ukinitev. 
5.         Makrofinančna pomoč Unije se izplača
Nacionalni banki Ukrajine. 
Člen
5
1.         Najemanje in dajanje posojil v povezavi z makrofinančno
pomočjo Unije se izvedeta v eurih z istim datumom valute posla ter ne
vključujeta Unije v spremembe rokov zapadlosti oziroma je ne izpostavljata
tečajnemu ali obrestnemu tveganju ali kakršnemu koli drugemu poslovnemu
tveganju.
2.         Če okoliščine to dopuščajo in če
Ukrajina za to zaprosi, lahko Komisija sprejme potrebne ukrepe za vključitev
klavzule o predčasnem odplačilu v posojilne pogoje, pri čemer
mora ustrezna klavzula biti vključena tudi v pogoje posojil, ki jih najame
Komisija. 
3.         Če okoliščine dovoljujejo izboljšanje obrestne
mere posojila in če Ukrajina za to zaprosi, se lahko Komisija odloči
za refinanciranje vseh ali dela prvotno najetih posojil ali prestrukturiranje
ustreznih finančnih pogojev. Refinanciranje ali prestrukturiranje se izvede
v skladu z odstavkoma 1 in 4 ter ne vpliva na podaljšanje roka zapadlosti
zadevnega posojila ali povečanje zneska neodplačanega kapitala na dan
refinanciranja ali prestrukturiranja.
4.         Vse stroške, ki jih ima Unija v zvezi z najemanjem in
dajanjem posojil v skladu s tem sklepom, krije Ukrajina. 
5.         Komisija Evropski parlament in Svet obvešča o
dogajanjih v zvezi z dejavnostmi iz odstavkov 2 in 3.
Člen
6
1.         Makrofinančna pomoč Unije se izvaja v skladu z
Uredbo (EU, Euratom) št. 966/2012 Evropskega Parlamenta in Sveta[11] in Delegirano uredbo Komisije (EU) št. 1268/2012[12].
2.         Makrofinančna pomoč
Unije se izvaja v okviru neposrednega upravljanja. 
3.         Memorandum o soglasju in sporazum o posojilu, ki se skleneta
z ukrajinskimi organi, vsebujeta določbe o: 
(a)        zagotovitvi, da Ukrajina redno preverja, ali se
finančna sredstva iz proračuna Unije uporabljajo pravilno, sprejme
ustrezne ukrepe za preprečevanje nepravilnosti in goljufij ter po potrebi uporabi
pravna sredstva za izterjavo nepravilno porabljenih sredstev, dodeljenih v
skladu s tem sklepom;
(b)        zagotovitvi zaščite finančnih interesov Unije,
zlasti določitvi posebnih ukrepov za preprečevanje goljufij, korupcije
in vseh drugih nepravilnosti v zvezi z makrofinančno pomočjo Unije
ter za boj proti tem pojavom, v
skladu z Uredbo Sveta (ES, Euratom) št. 2988/95[13], Uredbo Sveta (ES, Euratom) št. 2185/96[14] ter Uredbo (EU, Euratom) št. 883/2013 Evropskega parlamenta in Sveta[15];
 (c)       izrecni pooblastitvi Komisije, vključno z Evropskim
uradom za boj proti goljufijam, ali njenih predstavnikov, da izvajajo preglede,
med drugim preglede in inšpekcije na kraju samem;
 (d)      izrecni pooblastitvi Komisije in Računskega
sodišča, da izvajata revizije v obdobju, ko je makrofinančna
pomoč Unije na voljo, in po njem, vključno z revizijami dokumentov in revizijami na kraju samem, kot so operativne ocene;
 (e)       zagotovitvi, da je Unija upravičena do predčasnega
poplačila posojila, če se ugotovi, da je Ukrajina v zvezi z
upravljanjem makrofinančne pomoči Unije vpletena v kakršno koli goljufijo,
korupcijo ali katero koli drugo nezakonito dejavnost, ki škodi finančnim
interesom Unije.
4.         Med izvajanjem makrofinančne
pomoči Unije Komisija z operativnimi ocenami spremlja ustreznost
finančnih ureditev, upravnih postopkov ter mehanizmov notranje in zunanje
kontrole Ukrajine, ki so ustrezni za tako pomoč.
Člen
7
1.         Komisiji pomaga odbor. Ta odbor je odbor v smislu Uredbe
(EU) št. 182/2011.
2.         Pri sklicevanju na ta odstavek se uporablja člen 5 Uredbe (EU)
št. 182/2011.
Člen
8
1.         Komisija Evropskemu parlamentu in Svetu vsako leto do
30. junija predloži poročilo o izvajanju tega sklepa v predhodnem
letu, skupaj z oceno tega izvajanja. V poročilu:
 (a)       preuči napredek, dosežen pri izvajanju
makrofinančne pomoči Unije;
 (b)       oceni gospodarske razmere in napovedi za Ukrajino ter
napredek, dosežen pri izvajanju ukrepov politik iz člena 3(1);
 (c)       navede povezavo med pogoji gospodarske
politike, določenimi v memorandumu o soglasju, tekočimi gospodarskimi
in fiskalnimi rezultati Ukrajine ter odločitvami Komisije o izplačilu
obrokov makrofinančne pomoči Unije.
2.         Komisija najpozneje dve leti po koncu obdobja iz
člena 1(4) predloži Evropskemu parlamentu in Svetu poročilo o
naknadni oceni, v katerem ovrednoti rezultate in učinkovitost
zaključenih ukrepov makrofinančne pomoči Unije ter navede, v
kolikšni meri so prispevali k ciljem pomoči.
Člen
9
Ta sklep začne veljati na dan objave v Uradnem
listu Evropske unije.
V Bruslju,
                                                                       Za
Svet
                                                                       Predsednik
OCENA FINANČNIH POSLEDIC
ZAKONODAJNEGA PREDLOGA
1.           OKVIR PREDLOGA/POBUDE 
              1.1     Naslov predloga/pobude 
              1.2     Zadevna
področja politike v strukturi ABM/ABB
              1.3     Vrsta
predloga/pobude 
              1.4     Cilji

              1.5     Utemeljitev
predloga/pobude 
              1.6     Trajanje
ukrepa in finančnih posledic 
              1.7     Načrtovani
načini upravljanja 
2.           UKREPI UPRAVLJANJA 
              2.1     Pravila
o spremljanju in poročanju 
              2.2     Upravljavski
in kontrolni sistem 
              2.3     Ukrepi
za preprečevanje goljufij in nepravilnosti 
3.           OCENA FINANČNIH
POSLEDIC PREDLOGA/POBUDE 
              3.1     Zadevni
razdelki večletnega finančnega okvira in odhodkovne proračunske
vrstice 
              3.2     Ocenjene
posledice za odhodke 
              3.3     Ocenjene posledice za prihodke
OCENA
FINANČNIH POSLEDIC ZAKONODAJNEGA PREDLOGA
1.           OKVIR PREDLOGA/POBUDE 
1.1.        Naslov predloga/pobude 
Makrofinančna pomoč Republiki Ukrajini
1.2.        Zadevna področja politike
v strukturi ABM/ABB[16]

Področje politike:      Naslov 01 –
Gospodarske in finančne zadeve
Dejavnost:     03 – Mednarodne gospodarske in
finančne zadeve
1.3.        Vrsta predloga/pobude 
X Predlog/pobuda se nanaša na nov ukrep
1.4.        Cilji
1.4.1.     Večletni strateški cilji
Komisije, ki naj bi bili doseženi s predlogom/pobudo 
„Spodbujanje blaginje zunaj meja EU“
Glavno področje dejavnosti, povezane z GD
ECFIN, se nanaša na: 
1. Spodbujanje izvajanja evropske sosedske
politike s poglabljanjem ekonomske analize ter krepitvijo političnega
dialoga in svetovanja glede gospodarskih vidikov akcijskih načrtov.
2. Razvijanje, spremljanje in izvajanje
makrofinančne pomoči za partnerske tretje države v sodelovanju z
zadevnimi mednarodnimi finančnimi institucijami. 
1.4.2.     Posamezni cilji in zadevne
dejavnosti v strukturi ABM/ABB 
Posamezni cilj št. 1:
„Zagotavljanje makrofinančne pomoči tretjim državam pri reševanju
njihovih plačilnobilančnih težav in za ponovno vzpostavitev
vzdržnosti zunanjega zadolževanja“
Zadevne dejavnosti v strukturi ABM/ABB: Mednarodni gospodarski in finančni odnosi, globalno upravljanje.
1.4.3.     Pričakovani rezultati in
posledice
Predlagano pomoč sestavlja posojilo EU v
višini 1 milijarde EUR Ukrajini z namenom prispevati k bolj vzdržnemu
plačilnobilančnemu položaju. Pomoč bo državi pomagala premagati
gospodarske in socialne težave, ki so posledica nemirov doma in v regiji. Poleg
tega bo pospešila strukturne reforme za povečanje vzdržne gospodarske
rasti in izboljšanje upravljanja javnih financ. 
1.4.4.     Kazalniki rezultatov in
posledic 
Organi bodo morali redno poročati službam
Komisije o nizu kazalnikov ter predložiti izčrpno poročilo o
skladnosti z dogovorjenimi pogoji politike pred izplačilom pomoči. 
Službe Komisije bodo še naprej spremljale
upravljanje javnih financ, in sicer na podlagi operativne ocene finančnih
tokov in upravnih postopkov, ki se bodo v okviru priprav za ta ukrep izvajali v
Ukrajini. Delegacija EU v Ukrajini bo tudi zagotovila redno poročanje o
zadevah, ki so povezane s spremljanjem pomoči. Službe Komisije bodo
ohranile tesne stike z MDS in Svetovno banko, da bodo lahko uporabile izkušnje,
pridobljene pri njunih tekočih dejavnostih v Ukrajini. 
V predlogu sklepa je predvideno letno
poročilo Svetu in Evropskemu parlamentu, ki vsebuje oceno izvajanja
zadevnega ukrepa. V dveh letih po izteku obdobja izvajanja pomoči bo izvedena
neodvisna naknadna ocena pomoči.
1.5.        Utemeljitev predloga/pobude 
1.5.1.     Potrebe, ki jih je treba
zadovoljiti kratkoročno ali dolgoročno 
Izplačila pomoči bodo odvisna od
zadovoljivih rezultatov pri izvajanju prihodnjega finančnega aranžmaja med
Ukrajino in MDS. Poleg tega se bo Komisija z ukrajinskimi organi dogovorila o
posebnih pogojih politike, navedenih v memorandumu o soglasju.
1.5.2.     Dodana vrednost ukrepanja EU
V okviru pomoči državi za premagovanje
gospodarskega šoka, ki so ga povzročili nemiri v državi in regiji, bo
predlagana makrofinančna pomoč prispevala k podpiranju makroekonomske
stabilnosti in gospodarskih reform v državi. Ta pomoč dopolnjuje sredstva,
zagotovljena s strani mednarodnih finančnih institucij, EU in drugih
donatorjev, ter bo tako prispevala k splošni učinkovitosti svežnja
finančne pomoči, o katerem se je dogovorila mednarodna skupnost
donatorjev za odpravo posledic krize. 
Predlagani program bo tudi okrepil zavezanost
vlade reformam in njeno prizadevanje za tesnejše odnose z EU. Ta cilj bo med
drugim dosežen tudi z ustreznimi pogoji za izplačilo pomoči. Širše
gledano je ta program jasno sporočilo drugim državam v regiji, da je EU
pripravljena podpreti države z gospodarskimi težavami, ki začenjajo
politične reforme.
1.5.3.     Spoznanja iz podobnih izkušenj
v preteklosti
Od leta 2004 naprej je bilo skupno izvedenih
petnajst naknadnih ocen makrofinančne pomoči. Sklep teh ocen je, da
ukrepi makrofinančne pomoči prispevajo, čeprav včasih
skromno in posredno, k izboljšanju plačilnobilančnega položaja,
makroekonomski stabilnosti in uresničevanju strukturnih reform v državi
prejemnici. Ukrepi makrofinančne pomoči so v večini primerov
pozitivno vplivali na plačilno bilanco države upravičenke in
prispevali k zmanjšanju njenih proračunskih omejitev. Povzročili so
tudi nekoliko višjo gospodarsko rast.
1.5.4.     Skladnost in možnosti sinergij
z drugimi ustreznimi instrumenti (zahteve, ki jih je treba
izpolniti kratkoročno ali dolgoročno)
EU je eden največjih donatorjev Ukrajini. EU
namerava dati na voljo največ 1,565 milijarde EUR v obliki
nepovratnih sredstev za obdobje 2014–2020 na podlagi svojih rednih programov
sodelovanja v podporo ukrajinskemu programu političnih in gospodarskih
reform.
Ključna dodana vrednost makrofinančne
pomoči v primerjavi z drugimi instrumenti EU bi bila hitra izvedba, da se
preprečijo neposredne ovire za zunanje financiranje Ukrajine, vendar bo
pomagala tudi pri oblikovanju stabilnega makroekonomskega okvira, vključno
s spodbujanjem vzdržnega plačilnobilančnega in proračunskega položaja,
ter pri ustreznem okviru za strukturne reforme. Makrofinančna pomoč
ne zagotavlja redne finančne podpore in tudi ni namenjena podpori
gospodarskega in družbenega razvoja držav prejemnic. Izvajanje
makrofinančne pomoči se prekine, takoj ko je zunanji finančni položaj
države spet vzdržen. 
Makrofinančna pomoč bi tudi dopolnjevala
ukrepe mednarodnih finančnih institucij, zlasti programa za prilagoditev
in reforme, ki ga podpirajo MDS in posojila Svetovne banke za razvojno
politiko.
1.6.        Trajanje ukrepa in
finančne posledice 
X Časovno omejen(-a)
predlog/pobuda
–     
X  trajanje predloga/pobude: 1 leto od začetka
veljavnosti memoranduma o soglasju, kot je določeno v členu 1(4)
Sklepa 
–     
X  finančne posledice med letoma 2014 in 2016 
1.7.        Načrtovani načini
upravljanja[17] 
X Neposredno centralizirano upravljanje
– Komisija. 
2.           UKREPI UPRAVLJANJA 
2.1.        Pravila o spremljanju in
poročanju 
Ta pomoč je makroekonomske narave in po svoji
zasnovi skladna z gospodarskim programom, ki se izvaja s podporo MDS. Službe
Komisije bodo ukrep spremljale na podlagi napredka pri izvajanju aranžmaja MDS
in posebnih ukrepov reform, o katerih se je treba z ukrajinskimi organi
dogovoriti v memorandumu o soglasju (glejte tudi točko 1.4.4).
2.2.        Upravljavski in kontrolni
sistem 
2.2.1.     Ugotovljena tveganja 
S predlaganim ukrepom makrofinančne
pomoči so povezana fiduciarna tveganja, tveganja pri izvajanju politik in
splošna politična tveganja. 
Obstaja tveganje, da se makrofinančna
pomoč, ki ni namenjena posebnim izdatkom, uporabi na goljufiv način.
V splošnem je to tveganje povezano z dejavniki, kot so kakovost sistemov
upravljanja v centralni banki in Ministrstvu za finance ter ustrezne zmogljivosti
za notranjo in zunanjo revizijo. 
Drugo ključno tveganje za delovanje izhaja iz
ekonomske in politične negotovosti, zlasti zaradi neizzvane ruske kršitve
suverenosti in ozemeljske celovitosti Ukrajine. Na domačem prizorišču
je glavno tveganje nestabilnost v povezavi s težavami pri procesu
političnih in gospodarskih reform. Socialno nezadovoljstvo, ki lahko
privede do nemirov, lahko negativno vpliva na to, da bi se v celoti izvedli
ukrepi za stabilizacijo in reforme, ki jih podpira mednarodna skupnost, vključno
s predlaganim ukrepom makrofinančne pomoči.
Poleg tega obstajajo tudi tveganja, ki izvirajo iz
morebitnega poslabšanja evropskega in svetovnega gospodarskega okolja.
2.2.2.     Načrtovani načini
kontrole 
Zagotavljanje makrofinančne pomoči bodo
spremljali postopki pregledovanja, kontrole in revizije, ki spadajo v
pristojnost Komisije, med drugim tudi Evropskega urada za boj proti goljufijam
(OLAF), in Evropskega računskega sodišča.
2.2.3      Stroški in koristi kontrol ter
verjetna stopnja neskladnosti
Osnovni stroški za Komisijo v zvezi z metodami
preverjanja in nadzora ter stroški predhodne operativne ocene finančnih in
upravnih tokov, izvedeni pred ukrepom, so opisani v preglednici 3.2.1. Poleg
tega obstajajo stroški Evropskega računskega sodišča in morebitnega posredovanja
OLAF. Operativna ocena ne prispeva le k oceni tveganja zlorabe sredstev, ampak
kot dodatno korist zagotavlja tudi uporabne informacije o potrebnih reformah na
področju upravljanja javnih financ. V zvezi s pričakovano stopnjo
neskladnosti je tveganje neskladnosti (v obliki neodplačila dolga ali
zlorabe sredstev) na podlagi izkušenj z instrumentom makrofinančne
pomoči od njegove uvedbe ocenjeno kot nizko.
2.3.        Ukrepi za preprečevanje
goljufij in nepravilnosti 
Za zmanjšanje tveganja goljufij bo sprejetih
več ukrepov: 
Prvič, predlagana pravna podlaga za
makrofinančno pomoč Ukrajini vsebuje določbo o ukrepih za
preprečevanje goljufij. Ti ukrepi bodo podrobneje opredeljeni v
memorandumu o soglasju in sporazumu o posojilu, kjer bo predviden sklop določb
o inšpekcijskih pregledih, preprečevanju goljufij, revizijah in izterjavi
sredstev v primeru goljufije ali korupcije. Načrtuje se tudi, da bo za
dodelitev pomoči treba izpolniti več posebnih pogojev politike,
predvsem na področju upravljanja javnih financ, da bi se okrepile
učinkovitost, preglednost in odgovornost. 
Drugič, službe Komisije bodo s pomočjo
uradno imenovanih zunanjih strokovnjakov izvedle operativno oceno
finančnih tokov in upravnih postopkov pri Ministrstvu za finance in
Nacionalni banki Ukrajine, da bi izpolnile zahteve finančne uredbe, ki se
uporablja za splošni proračun Evropskih skupnosti. Ta pregled bo določil, ali je okvir za smotrno
finančno upravljanje makrofinančne pomoči v Ukrajini dovolj
učinkovit, in bo zajemal področja, kot so vodstvena struktura
in organizacija, upravljanje in kontroliranje sredstev, varnost sistemov IT,
zmogljivosti za notranjo in zunanjo revizijo ter neodvisnost centralne banke.
Glede na to oceno se lahko v dogovoru z nacionalnimi organi uvedejo posebni mehanizmi,
ki jih za upravljanje sredstev uporabljajo upravičenci. Poleg tega bo
pomoč izplačana na namenski račun Nacionalne banke Ukrajine.
Zagotavljanje pomoči bodo spremljali postopki
pregledovanja, kontrole in revizije, ki spadajo v pristojnost Komisije, med
drugim tudi urada OLAF, in Evropskega računskega sodišča.
3.           OCENA FINANČNIH
POSLEDIC PREDLOGA/POBUDE 
3.1.        Zadevni razdelki
večletnega finančnega okvira in odhodkovne proračunske vrstice 
·      Obstoječe odhodkovne proračunske vrstice 
01 03 02: Makrofinančna pomoč
01 03 06 – Oblikovanje rezervacij
Jamstvenega sklada
Po vrstnem redu
razdelkov večletnega finančnega okvira in proračunskih vrstic.
 Razdelek večletnega finančnega okvira || Proračunska vrstica || Vrsta odhodkov || Prispevek 
 številka [poimenovanje…..............................….] || dif./ nedif. ([18])   || držav Efte[19]   || držav kandidatk[20]   || tretjih držav || po členu 18(1)(aa) finančne uredbe 
 4 || 01 03 02 Makrofinančna pomoč || dif. || NE || NE || NE || NE 
 4 || 01 03 06 Oblikovanje rezervacij Jamstvenega sklada || dif. || NE || NE || NE || NE 
01 03 06 – Jamstvo Evropske unije za
posojila EU, najeta za makrofinančno pomoč tretjim državam: rezervacije
za Jamstveni sklad za zunanje ukrepe je treba oblikovati v skladu z uredbo o
skladu, kakor je bila spremenjena. V skladu s to uredbo se posojila
določijo na podlagi neporavnanega zneska ob koncu leta. Znesek oblikovanja
rezervacij se izračuna na začetku leta „n“ kot razlika med ciljnim
zneskom in neto vrednostjo sredstev sklada ob koncu leta „n - 1“. Ta
znesek rezervacij se v letu „n“ vključi v osnutek proračuna za leto
„n + 1“, dejansko pa se plača z eno transakcijo na začetku leta „n +
1“ iz postavke „Oblikovanje rezervacij Jamstvenega sklada“ (proračunska
vrstica 01 03 06). Na podlagi tega se 9 % (največ
90 milijonov EUR) dejansko plačanega zneska upošteva v ciljnem
znesku ob koncu leta „n - 1“ za izračun oblikovanja rezervacij
sklada.
Proračunski vpis („p.m.“) v
proračunski vrstici, ki odraža proračunsko jamstvo za posojilo, bo
aktiviran le v primeru dejanske uveljavitve jamstva. Uveljavitev
proračunskega jamstva se ne pričakuje.
¨¨Zahtevane nove
proračunske vrstice: ni relevantno.
3.2.        Ocenjene posledice za odhodke

3.2.1.     Povzetek ocenjenih posledic za
odhodke 
v mio. EUR (na tri decimalna mesta natančno)
 || Razdelek večletnega finančnega okvira: || 4 ||   ||   || [Razdelek: EU kot globalni partner] 
 || GD: <ECFIN> ||   ||   || Leto 2014 || Leto 2015 || Leto 2016 || Leto 2017 || SKUPAJ || 
 ||  Odobritve za poslovanje ||   ||   ||   ||   ||   || 
 || Proračunska vrstica 01 03 06 Oblikovanje rezervacij Jamstvenega sklada || Obveznosti || (1a) ||   ||   || 90 ||   || 90 || 
 || Plačila || (2a) ||   ||   || 90 ||   || 90 || 
 || Odobritve za upravne zadeve, ki se financirajo iz sredstev določenih programov[21] (operativna ocena in naknadno vrednotenje) ||   ||   ||   ||   ||   || 
 || Proračunska vrstica 01 03 02 || Obveznosti || (3) || 0,1 || 0,2 ||   ||   || 0,30 || 
 ||   || Plačila || (3a) || 0,1 || 0,1 || 0,10 ||   || 0,30 || 
 || Odobritve za GD ECFIN SKUPAJ || Obveznosti || =1+1a +3 || 0,1 || 0,2 || 90 ||   || 90,3 || 
 || Plačila || =2+2a +3 || 0,1 || 0,1 || 90,1 ||   || 90,3 || 
 ||  Odobritve za poslovanje SKUPAJ || Obveznosti || (4) || 0,1 || 0,2 || 90 ||   || 90,3 || 
 ||   || Plačila || (5) || 0,1 || 0,1 || 90,1 ||   || 90,3 || 
  Odobritve za poslovanje SKUPAJ || Obveznosti || (4) || 0,1 || 0,2 || 90 ||   || 90,3 || 
 Plačila || (5) || 0,1 || 0,1 || 90,1 ||   || 90,3 || 
  Odobritve za upravne zadeve, ki se financirajo iz sredstev določenih programov, SKUPAJ || (6) ||   ||   ||   ||   ||   || 
 Odobritve iz RAZDELKA 4 večletnega finančnega okvira, SKUPAJ || Obveznosti || =4+ 6 || 0,1 || 0,2 || 90 ||   || 90,3 || 
 Plačila || =5+ 6 || 0,1 || 0,1 || 90,1 ||   || 90,3 || 
Če ima predlog/pobuda posledice za več
razdelkov:
v mio. EUR (na tri decimalna mesta natančno)
 Razdelek večletnega finančnega okvira: || 5 || „Upravni odhodki“ 
   ||   ||   ||   ||   ||   || 
   || Leto 2014 || Leto 2015 || Leto 2016 || Leto 2017 || SKUPAJ 
  Človeški viri || 0,528 || 0,132 || 0,066 ||   || 0,726 
  Drugi upravni odhodki || 0,028 || 0,012 || 0,004 ||   || 0,044 
 GD ECFIN SKUPAJ || Odobritve || 0,556 || 0,144 || 0,070 ||   || 0,770 
 Odobritve iz RAZDELKA 5 večletnega finančnega okvira SKUPAJ || (Obveznosti skupaj = plačila skupaj) || 0,556 || 0,144 || 0,070 ||   || 0,770 
v mio. EUR (na tri decimalna mesta natančno)
   ||   || Leto 2014 || Leto 2015 || Leto 2016 || Leto 2017 || SKUPAJ 
 Odobritve iz RAZDELKOV od 1 do 5 večletnega finančnega okvira SKUPAJ || Obveznosti || 0,556 || 0,144 || 0,070 ||   || 0,770 
 Plačila || 0,556 || 0,144 || 0,70 ||   || 0,770 
3.2.2      Ocenjene posledice za
odobritve za poslovanje 
–     
¨  Za predlog/pobudo niso potrebne odobritve za poslovanje. 
–     
X Za predlog/pobudo so potrebne odobritve za
poslovanje, kot je pojasnjeno v nadaljevanju:
odobritve za prevzem obveznosti v mio. EUR (na tri
decimalna mesta natančno)
 Cilji in realizacije   ò ||   ||   ||   ||   ||   ||   ||   ||   
   || 
   ||   ||   ||   ||   ||   ||   ||   ||   ||   ||   ||   ||   
 POSAMEZNI CILJ št. 1[22] ||   ||   ||   ||   ||   ||   ||   ||   ||   ||   ||   
   ||   || Leto 2013 || Leto 2014 || Leto 2015 || Leto 2016 || Leto 2017 ||   ||   
   || Vrsta || Število || Stroški || Število || Stroški || Število || Stroški || Število || Stroški || Število || Stroški || Število skupaj || Stroški skupaj 
 Realizacija 1 || Operativna ocena ||   ||   || 1 || 0,1 ||   ||   ||   ||   ||   ||   || 1 || 0.1 
 - Realizacija 2 || Naknadno vrednotenje ||   ||   ||   ||   || 1 || 0,2 ||   ||   ||   ||   || 1 || 0.2 
 - Realizacija 3 || Oblikovanje rezervacij Jamstvenega sklada ||   ||   ||   ||   ||   ||   || 1 || 90 ||   ||   || 1 || 90 
 Seštevek za posamezni cilj št. 1 ||   ||   || 1 || 0,1 || 1 || 0,2 || 1 || 90 ||   ||   || 3 || 90,3 
 STROŠKI SKUPAJ ||   ||   || 1 || 0,1 || 1 || 0,2 || 1 || 90 ||   ||   || 3 || 90,3 
3.2.3      Ocenjene posledice za
odobritve za upravne zadeve
3.2.3.1   Povzetek 
–     
¨  Za predlog/pobudo niso potrebne odobritve za upravne zadeve. 
–     
X Za predlog/pobudo so potrebne odobritve za
upravne zadeve, kot je pojasnjeno v nadaljevanju:
v mio. EUR (na tri
decimalna mesta natančno)
   || [23]   || Leto 2014 || Leto 2015 || Leto 2016 || Leto 2017 || Vstavite ustrezno število let glede na trajanje posledic (glejte točko 1.6) || SKUPAJ 
 RAZDELEK 5  večletnega finančnega okvira ||   ||   ||   ||   ||   ||   ||   ||   ||   
 Človeški viri ||   || 0,528 || 0,132 || 0,066 ||   ||   ||   ||   || 0,726 
 Drugi upravni odhodki ||   || 0,028 || 0,012 || 0,004 ||   ||   ||   ||   || 0,044 
 Seštevek RAZDELEK 5 večletnega finančnega okvira ||   || 0,556 || 0,144 || 0,070 ||   ||   ||   ||   || 0,770 
 Odobritve zunaj RAZDELKA 5[24] večletnega finančnega okvira   ||   ||   ||   ||   ||   ||   ||   ||   ||   
 Človeški viri ||   ||   ||   ||   ||   ||   ||   ||   ||   
 Drugi upravni odhodki ||   ||   ||   ||   ||   ||   ||   ||   ||   
 Seštevek za odobritve zunaj RAZDELKA 5 večletnega finančnega okvira ||   ||   ||   ||   ||   ||   ||   ||   ||   
 SKUPAJ ||   || 0.556 || 0.144 || 0.070 ||   ||   ||   ||   || 0.770 
Potrebe po odobritvah
za upravne zadeve se krijejo z odobritvami GD, ki so že dodeljene za
upravljanje ukrepa in/ali so bile prerazporejene znotraj GD, po potrebi skupaj
z dodatnimi viri, ki se lahko pristojnemu GD dodelijo v okviru postopka letne
dodelitve virov glede na proračunske omejitve.
3.2.3.2    Ocenjene potrebe po
človeških virih 
–     
¨  Za predlog/pobudo niso potrebni človeški viri. 
–     
X Za predlog/pobudo so potrebni človeški viri,
kot je pojasnjeno v nadaljevanju:
Ocena, izražena v ekvivalentu polnega
delovnega časa
   ||   || Leto 2014 || Leto 2015 || Leto 2016 || Leto 2017 || Vstavite ustrezno število let glede na trajanje posledic (glej točko 1.6) 
  Delovna mesta v skladu s kadrovskim načrtom (uradniki in začasni uslužbenci) || 
 01 01 01 01 (sedež in predstavništva Komisije) ||   || 4 || 1 || 0,5 ||   ||   ||   ||   
 XX 01 01 02 (delegacije) ||   ||   ||   ||   ||   ||   ||   ||   
 XX 01 05 01 (posredne raziskave) ||   ||   ||   ||   ||   ||   ||   ||   
 10 01 05 01 (neposredne raziskave) ||   ||   ||   ||   ||   ||   ||   ||   
  Zunanji sodelavci (v ekvivalentu polnega delovnega časa: FTE)[25]   
 XX 01 02 01 (PU, ZU, NNS iz „splošnih sredstev“) ||   ||   ||   ||   ||   ||   ||   ||   
 XX 01 02 02 (PU, ZU, MSD, LU in NNS na delegacijah) ||   ||   ||   ||   ||   ||   ||   ||   
 XX 01 04 yy[26]   || - na sedežu ||   ||   ||   ||   ||   ||   ||   ||   
 - na delegacijah ||   ||   ||   ||   ||   ||   ||   ||   
 XX 01 05 02 (PU, NNS, ZU za posredne raziskave)   ||   ||   ||   ||   ||   ||   ||   ||   
 10 01 05 02 (PU, ZU, NNS za neposredne raziskave) ||   ||   ||   ||   ||   ||   ||   ||   
 Druge proračunske vrstice (navedite) ||   ||   ||   ||   ||   ||   ||   ||   
 SKUPAJ ||   || 4 || 1 || 0,5 ||   ||   ||   ||   
XX je zadevno področje politike ali naslov.
Potrebe po človeških
virih se krijejo z osebjem GD, ki je že dodeljeno za upravljanje ukrepa in/ali
je bilo prerazporejeno znotraj GD, po potrebi skupaj z dodatnimi viri, ki se
lahko pristojnemu GD dodelijo v okviru postopka letne dodelitve virov glede na
proračunske omejitve.
Opis nalog:
 Uradniki in začasni uslužbenci || Direktor Dir. D: Nadzoruje in vodi ukrep, sodeluje s Svetom in Parlamentom za sprejetje sklepa in odobritev memoranduma o soglasju (MoS), se pogaja z ukrajinskimi organi o memorandumu o soglasju, pregleduje poročila, vodi službene obiske in ocenjuje napredek pri izpolnjevanju pogojev. Vodja enote/namestnik vodje enote Dir. D: Pomaga direktorju pri vodenju ukrepa, sodeluje s Svetom in Parlamentom za sprejetje sklepa in odobritev memoranduma o soglasju, se pogaja z ukrajinskimi organi o memorandumu o soglasju in sporazumu o posojilu (skupaj z Dir. L), pregledovanju poročil in ocenjevanju napredka pri izpolnjevanju pogojev. Pisarniški ekonomisti, Sektor MFA (Dir. D): Pripravljajo sklepe in memorandum o soglasju, sodelujejo z organi in mednarodnimi finančnimi institucijami, vodijo preglede službenih obiskov, pripravljajo poročila služb Komisije in postopke Komisije, povezane z upravljanjem pomoči, sodelujejo z zunanjimi strokovnjaki v zvezi z izvedbo operativne ocene in naknadnega vrednotenja. Direktorat L (Enote L4, L5 in L6 pod nadzorom direktorja): Pripravljajo sporazum o posojilu (LFA), pogajajo se z ukrajinskimi organi, zagotovijo odobritev sporazuma pri pristojnih službah Komisije in podpise obeh strank. Spremljajo začetek veljavnosti sporazuma o posojilu. Pripravljajo sklepe Komisije o posojilnih transakcijah, spremljajo predložitve zahtevkov za sredstva, izbirajo banke, pripravljajo in izvajajo posojilne transakcije ter izplačilo finančnih sredstev Ukrajini. Izvajajo podporne dejavnosti urada, povezane s spremljanjem vračila posojil. Pripravljajo ustrezna poročila o teh dejavnostih. 
 Zunanje osebje || Ni relevantno 
3.2.4      Skladnost z veljavnim
večletnim finančnim okvirom 
–     
X Predlog/pobuda je v skladu z veljavnim
večletnim finančnim okvirom.
3.2.5      Udeležba tretjih oseb pri
financiranju 
–     
X V predlogu/pobudi ni načrtovano
sofinanciranje tretjih oseb. 
3.3         Ocenjene posledice za
prihodke 
X       Predlog/pobuda nima finančnih
posledic za prihodke.
[1]               UL L 209, 6.8.2002, str. 22–23
[2]               UL L 189, 22.7.2010, str. 28
[3]               UL C […], […], str.[…].
[4]               UL L 209, 6.8.2002, str. 22-23.
[5]               UL L 189, 22.7.2010, str. 28.
[6]               UL L 209, 6.8.2002, str. 22-23.
[7]               UL L 189, 22.7.2010, str. 28
[8]              Uredba (EU) št. 182/2011 Evropskega parlamenta in
Sveta z dne 16. februarja 2011 o določitvi splošnih pravil in
načel, na podlagi katerih države članice nadzirajo izvajanje
izvedbenih pooblastil Komisije (UL L 55, 28.2.2011, str. 13).
[9]              Sklep Sveta 2010/427/EU z dne 26. julija 2010
o organizaciji in delovanju Evropske službe za zunanje delovanje (UL L 201, 3.8.2010, str. 30).
[10]             Uredba Sveta (ES, Euratom) št. 480/2009 z dne
25. maja 2009 o ustanovitvi Jamstvenega sklada za zunanje ukrepe (UL L 145, 10.6.2009, str. 10).
[11]             Uredba (EU, Euratom) št. 966/2012 Evropskega Parlamenta in
Sveta z dne 25. oktobra 2012 o finančnih pravilih, ki se uporabljajo za
splošni proračun Unije, in razveljavitvi Uredbe Sveta (ES, Euratom) št.
1605/2002 (UL L 298, 26.10.2012, str. 1).
[12]             Delegirana uredba Komisije (EU) št. 1268/2012 z dne 29.
oktobra 2012 o pravilih uporabe Uredbe (EU, Euratom) št. 966/2012 Evropskega
parlamenta in Sveta o finančnih pravilih, ki se uporabljajo za splošni
proračun Unije (UL L 362,
31.12.2012, str. 1).
[13]             Uredba Sveta (ES, Euratom) št. 2988/95 z dne
18. decembra 1995 o zaščiti finančnih interesov Evropskih
skupnosti (UL L 312,
23.12.1995, str. 1).
[14]             Uredba Sveta (Euratom, ES) št. 2185/96 z dne
11. novembra 1996 o pregledih in inšpekcijah na kraju samem, ki jih
opravlja Komisija za zaščito finančnih interesov Evropskih skupnosti
pred goljufijami in drugimi nepravilnostmi (UL L 292, 15.11.1996,
str. 2).
[15]             Uredba (EU, Euratom)
št. 883/2013 Evropskega parlamenta in Sveta z dne
11. septembra 2013 o preiskavah, ki jih izvaja Evropski urad za boj proti
goljufijam (OLAF), ter razveljavitvi Uredbe (ES) št. 1073/1999 Evropskega
parlamenta in Sveta in Uredbe Sveta (Euratom) št. 1074/1999(UL L 248,
18.9.2013, str. 1).
[16]             ABM: upravljanje po dejavnostih, ABB: oblikovanje
proračuna po dejavnostih.
[17]             Pojasnila o načinih upravljanja in sklici na finančno
uredbo so na voljo na spletišču BudgWeb: http://www.cc.cec/budg/man/budgmanag/budgmanag_en.html
[18]             Dif. = diferencirana sredstva / nedif. = nediferencirana
sredstva.
[19]             Efta: Evropsko združenje za prosto trgovino. 
[20]             Države kandidatke in po potrebi potencialne države
kandidatke z Zahodnega Balkana.
[21]             Tehnična in/ali upravna pomoč ter odhodki za
podporo izvajanju programov in/ali ukrepov EU (prej vrstice BA), posredne
raziskave, neposredne raziskave.
[22]             Kakor je opisan v točki 1.4.2 „Posamezni cilji …“.
[23]             Leto N je leto začetka izvajanja predloga/pobude.
[24]             Tehnična in/ali upravna pomoč ter odhodki za
podporo izvajanju programov in/ali ukrepov EU (prej vrstice BA), posredne
raziskave, neposredne raziskave.
[25]             PU = pogodbeni uslužbenec; LU = lokalni uslužbenec; NNS =
napoten nacionalni strokovnjak; ZU = začasni uslužbenec; MSD = mladi
strokovnjak na delegaciji. 
[26]             Dodatna zgornja meja za zunanje sodelavce v okviru
odobritev za poslovanje (prej vrstice BA).